ประกาศกระทรวงแรงงาน เรื่อง  กำหนดมาตรฐานและหลักเกณฑ์เพื่อความปลอดภัยในการทำงานในงานที่รับไปทำที่บ้าน
ประกาศกระทรวงแรงงาน
ประกาศกระทรวงแรงงาน
เรื่อง
กำหนดมาตรฐานและหลักเกณฑ์เพื่อความปลอดภัยในการทำงาน
ในงานที่รับไปทำที่บ้าน
 

อาศัยอำนาจตามความในมาตรา
๖ แห่งพระราชบัญญัติคุ้มครองแรงงาน พ.ศ. ๒๕๔๑
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคลซึ่งมาตรา
๒๙ ประกอบกับมาตรา ๓๑ มาตรา ๓๕ มาตรา ๔๘ และมาตรา ๕๐
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย และเพื่อให้เป็นไปตามข้อ ๙
แห่งกฎกระทรวงว่าด้วยการคุ้มครองแรงงานในงานที่รับไปทำที่บ้าน พ.ศ. ๒๕๔๗ รัฐมนตรีว่าการกระทรวงแรงงานจึงออกประกาศไว้
ดังต่อไปนี้

ข้อ
๑[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๒
ในกรณีที่นายจ้างส่งมอบงานที่รับไปทำที่บ้านให้ลูกจ้างทำ
ไม่ว่านายจ้างจะเป็นผู้จัดหาวัตถุดิบและอุปกรณ์ในการผลิตทั้งหมดหรือบางส่วน
ให้นายจ้างจัดให้มีเครื่องมือ
หรืออุปกรณ์เพื่อความปลอดภัยในการทำงานไม่ต่ำกว่ามาตรฐานตามที่กำหนดไว้ในกฎกระทรวงซึ่งออกตามความในมาตรา
๑๐๓ แห่งพระราชบัญญัติคุ้มครองแรงงาน พ.ศ. ๒๕๔๑
และจัดทำคู่มือในการทำงานสำหรับลูกจ้างซึ่งอย่างน้อยต้องมีรายละเอียด ดังต่อไปนี้
(๑)
วิธีการและขั้นตอนในการใช้วัตถุดิบและอุปกรณ์ในการผลิต
(๒)
อันตรายที่อาจเกิดขึ้นจากการใช้วัตถุดิบและอุปกรณ์ในการผลิต
(๓)
ข้อกำหนดเกี่ยวกับมาตรการป้องกันอันตรายจากการใช้วัตถุดิบและอุปกรณ์ในการผลิต
การจัดทำคู่มือตามวรรคหนึ่ง
ให้นายจ้างจัดทำเป็นสองชุดมอบให้ลูกจ้างหนึ่งชุดอีกหนึ่งชุดเก็บไว้เพื่อพนักงานตรวจแรงงานตรวจสอบได้ตลอดระยะเวลาที่มีการจ้างงาน

ข้อ
๓
ในกรณีที่งานที่รับไปทำที่บ้านมีกระบวนการผลิตที่เกี่ยวข้องกับการใช้สารเคมีให้นายจ้างดำเนินการดังต่อไปนี้
(๑)
จัดเตรียมภาชนะที่ใช้บรรจุให้มีความมั่นคง
แข็งแรง
และมีฉลากข้อมูลแสดงรายละเอียดและคุณสมบัติของสารเคมีเป็นภาษาไทยปิดไว้ที่ภาชนะทุกใบ
(๒)
จัดให้มีวิธีการปฏิบัติงานหรือคู่มือการปฏิบัติเกี่ยวกับสารเคมี
และส่งมอบให้ลูกจ้างใช้เป็นแนวทางในการปฏิบัติงาน
(๓)
จัดหาอุปกรณ์คุ้มครองความปลอดภัยส่วนบุคคลที่เหมาะสมกับลักษณะของอันตรายที่ลูกจ้างอาจได้รับและเพียงพอต่อการใช้งานสำหรับลูกจ้าง
(๔)
จัดให้มีเวชภัณฑ์ที่เหมาะสมและเพียงพอสำหรับลูกจ้างเพื่อบรรเทาความรุนแรงจากการเกิดอุบัติเหตุ
(๕)
จัดให้มีการอบรมลูกจ้างเกี่ยวกับวิธีการใช้
การเก็บรักษา อันตรายที่เกิดจากสารเคมี วิธีควบคุมและป้องกัน วิธีการกำจัดมลภาวะ
การอพยพ เคลื่อนย้ายและวิธีปฐมพยาบาลผู้ได้รับอันตราย


ประกาศ ณ วันที่ ๘
กันยายน พ.ศ.
๒๕๔๗
อุไรวรรณ เทียนทอง
รัฐมนตรีว่าการกระทรวงแรงงาน


















มยุรี/พิมพ์
๑
ธันวาคม ๒๕๔๗
ธัญกมล/ศุภสรณ์/ตรวจ
๑๗
ธันวาคม ๒๕๔๗
A+B

[๑] รก.๒๕๔๗/พ๙๙ง/๘/๘ กันยายน ๒๕๔๗